
ΔΕΛΤΙΟ ΤΥΠΟΥ
Η εκδήλωση Classic Dinghies Regatta, η οποία θα διοργανωθεί για δεύτερη συνεχόμενη φορά στη Χίο από την Π.Ε.Κ.Ε.Β, φιλοδοξεί να προσφέρει στους φίλους της ιστιοπλοΐας, της παραδοσιακής ναυπηγικής, αλλά και της θάλασσας γενικότερα, μια ξεχωριστή εμπειρία, πρωτόγνωρη για τα δεδομένα του νησιού.

Αυτή η νέα προσπάθεια αποσκοπεί στην αναβίωση των παλιών αγωνιστικών ιστιοπλοϊκών σκαφών (dinghy), ξύλινων σκαφών κατασκευασμένων με παραδοσιακή ναυπηγική, καθώς και  ξύλινων λέμβων και κανό κατασκευασμένων από λάτρεις της θάλασσας.

Η Π.Ε.Κ.Ε.Β. ανέκαθεν διακατέχονταν από οικολογική συνείδηση και αγάπη για την παράδοση. Σκοπός μας είναι η προώθηση και η διάσωση της ναυτικής παράδοσης του τόπου μας και η γνωριμία της ιστιοπλοΐας, στο ευρύ κοινό, με σκάφη dinghy και παραδοσιακές λέμβους. Οι φιλοδοξίες μας για την συγκεκριμένη διοργάνωση είναι  η σταδιακή βελτίωση ώστε μελλοντικά το Classic Dinghies Regatta να γίνει πόλος έλξης κοινού από το εξωτερικό, όπου εκδηλώσεις αυτού του είδους είναι αρκετά διαδεδομένες.

Προτεινόμενα σημεία για να μπορεί να παρακολουθήσει κάποιος τους αγώνες είναι: α) Όρμος Λω, β) παραλία Δασκαλόπετρας και γ) Πετροκάραβο. Οι εκδηλώσεις απονομών και το πάρτι θα διεξαχθούν στον χώρο των Ναυταθλητικών εγκαταστάσεων της ΠΕΚΕΒ στον Όρμο Λω.
Παρακαλούμε  όλο τον κόσμο να αγκαλιάσει αυτή την νέα προσπάθεια και να βρεθεί στις εγκαταστάσεις της ομάδας μας στον Όρμο Λω, στις 15 και 16  Σεπτέμβρη 2018 ώστε να δει από κοντά μερικά ιδιαίτερα και σπάνια σκάφη, αλλά και να απολαύσει αγώνες ιστιοπλοΐας. 

Κάνοντας έναν απολογισμό της περσινής πιλοτικής διοργάνωσης πετύχαμε τα εξής:

Οι συμμετοχές ανήλθαν στα 8 σκάφη από τα οποία τα 2 ήταν ναυτοπροσκοπικές λέμβοι, 3 διθέσια ξύλινα αγωνιστικά σκάφη, 2 κανό ιδιοκατασκευές και 1 σκάφος τύπου laser του 1979, από τα πρώτα ιδιόκτητα laser που ήρθαν στην Ελλάδα ιδιοκτησίας Ματθαίου Δ. Λω.
Αποσπάσματα της διοργάνωσης προβλήθηκαν στα ακόλουθα πανελλαδικά και τοπικά ΜΜΕ: 1)Travel style, 2)iefimerida, 3)Real, 4) Flashnews, 5)Sportchios, 6)Alitheia και 7) Politischios.
Υπεύθυνος και Πρόεδρος της οργανωτικής επιτροπής είναι ο Έφορος Ιστιοπλοΐας της ΠΕΚΕΒ Λαμπρινάκης  Ε. Μάρκος.

“Φιλοδοξία μας το Classic Dinghies Regatta να μεταδώσει τις αξίες της ναυτοσύνης και της ευγενούς άμιλλας”.

